Toyota onseker oor toekoms in KZN; regering stel 'n plan voor - Solidariteit WêreldSolidariteit Wêreld
Tuis › Soldeer › Toyota onseker oor toekoms in KZN; regering stel 'n plan voor
Volgens Engineering News het Toyota South Africa Motors (TSAM) die egtheid van 'n brief vanaf sy hoofkantoor in Japan aan Durban se burgemeester, Mxolisi Kaunda, gedateer 15 Julie, bevestig. Daarin word versoek dat die plaaslike regering sy voorgestelde maatreëls uiteensit om 'n einde te maak aan die wydverspreide plundering wat die afgelope week in KwaZulu-Natal voorgekom het en om aan te dui watter stappe gedoen moet word om die ekonomie te herbou.
Die brief, wat wyd versprei word op boodskapgroepe en sosiale media, is onderteken deur Toshimitsu Imai, die bedryfshoof van die Toyota Motorkorporasie (TMC) se Afrika-ondersteuningsafdeling.
TSAM sê hy het ondertussen "positiewe reaksie van die stad en die provinsie in die vorm van 'n herstelplan ontvang. Dit het baie gehelp om die vrese van ons moedermaatskappy TMC te besweer."
Netwerk 24 het bevestig dat Toyota, ná sy aanvanklike brief waarop die regering gereageer het deur Toyota met die plan gerus te stel, intussen gesê het dat hy steeds gretig om met die Suid-Afrikaanse regering saam te werk om sy onderneming in die land te sien floreer.
Die besonderhede van die plan is nog nie bekend nie
TSAM se Prospecton-aanleg in Durban was vir 'n week gesluit. Die Toyota Hilux-bakkie, die Fortuner-sportnutsvoertuig en die Corolla Quest word hier vir die plaaslike en die uitvoermark vervaardig.
Die Hiace Ses'fikile-minibusse wat vir die taximark bestem is, asook 'n aantal Hino-vragmotors vir die plaaslike handelsvoertuigbedryf word ook hier gemonteer.
In Imai se brief word gemeld dat TMC "geskok was deur beeldmateriaal van plundering, die verwoesting van eiendom en wetteloosheid in die stad."
Hy het bygevoeg dat die "voorvalle in die stad ons baie onseker gelaat het oor die toekoms van ons onderneming in KwaZulu-Natal."
Hy het gesê Toyota – die duidelike markleier in Suid-Afrika wat bykans een uit elke vier voertuie op die plaaslike mark verkoop – verwag dat verkope met tot soveel as 10% in Julie kan daal, hoofsaaklik weens die sluiting van die N3-hoofweg.
Weens die sluiting van die Durbanse hawe het uitvoer ook tot stilstand gekom.
Imai het dit benadruk dat TSAM op die punt gestaan het om sy eerste hibridiese voertuig te vervaardig, terwyl hy ook gereed gemaak het om die nuwe generasie Hilux-bakkie te vervaardig.
Hy het die hibridiese projek as "'n baanbrekersprojek vir TSAM beskryf om sy vermoë om ander alternatiewe-energievoertuie in Durban te vervaardig, te bewys. In die lig van die onsekerheid rondom die huidige onrus, loop hulle egter die gevaar om nie belangrike sperdatums te haal nie en om die geleentheid mis te loop om met ander nuwe produkte mee te ding."
Hy het bygevoeg dat TMC met 'n plaaslike bestuurspan saamwerk om 'n plaasvervangermodel vir die Hilux te beplan.
"Ons is steeds in die beplanningsfase. Die tydsberekening van die huidige onrus was dus uiters ongeleë."